Așa cum anunțam recent în programul postat aici, sașii de pretutindeni au anual o întâlnire generală în Ardeal. După ce din 1991 s-a ținut la Biertan, în ultimii ani s-a hotărât mutarea fiecărei ediții a întâlnirii într-o altă localitate. Astfel, după Sibiu, Bistrița, Brașov, Sighișoara, Sebeșul a fost ales anul acesta pentru prima dată gazdă a celui mai important eveniment al sașilor din Transilvania.

Ziua de sâmbătă, 20 septembrie 2014, a fost memorabilă la Sebeș/Mühlbach cu ocazia celei de-a 24-a întâlniri a sașilor. Într-o atmosferă festivă, au petrecut împreună oameni pe care orașul nu i-a mai întâlnit de ani și ani: sași rămași în țară sau plecați, familiile și prietenii lor, localnici bucuroși să-și revadă vecinii și să rememoreze viața de odinioară. Pentru o zi, sașii au spus Wir sind hier/Noi suntem aici confirmând o prezență care se simte de fapt tot timpul în Transilvania, deși majoritatea nu mai sunt aici.

Mă bucur că a ediția de anul acesta a avut loc în Sebeșul meu natal, că am revăzut astăzi vechi prieteni dragi, că ne-am întâlnit și în realitate o parte dintre noi, cei de aici, iubitorii poveștilor săsești. Pentru mine, seara s-a încheiat cu o întâlnire restrânsă a prietenilor care urmăresc acest blog, despre care o să vă spun mai multe în curând.

La întoarcerea în Germania voi scrie mai multe impresii de la întâlnire, până atunci vă las să vă bucurați de o mică parte din momentele deosebite de astăzi:



Felicitări organizatorilor și mulțumiri tuturor celor prezenți, pe data viitoare!